एशियाई देशों में स्वास्थ्य पर्यटन के लिहाज से भारत फिलहाल पहले नंबर पर है. थाईलैंड, सिंगापुर, चीन और जापान जैसे देश भी अब ऐसे पर्यटकों को लुभाने की कोशिश कर रहे हैं. लेकिन भारत में इलाज की बेहद कम लागत, आधुनिकतम चिकित्सा तकनीकों और उपकरणों की उपलब्धता के साथ ही विदेशियों को भाषा की समस्या नहीं होने की वजह से यहां सबसे ज्यादा ऐसे पर्यटक आते हैं. भारत में विदेशों के मुकाबले एक चौथाई से भी कम लागत पर इलाज तो हो ही जाता है, घूमना भी हो जाता है. देश के जाने-माने विशेषज्ञ और पहली बाइपास सर्जरी करने वाले डॉ केएम चेरियन कहते हैं, "अंग्रेजी भाषा की वजह से इस क्षेत्र में कम से कम अगले दस साल तक भारत का वर्चस्व रहेगा. इसके अलावा भारतीय डॉक्टरों की ख्याति पूरी दुनिया में है." विदेशी मरीज यहां मुख्य तौर पर जिन बीमारियों का इलाज कराने आते हैं उनमें अंग प्रत्यारोपण, दिल की बाइपास सर्जरी, बोन मैरो ट्रांसप्लांट, हिप रिप्लेसमेंट और वैकल्पिक चिकित्सा प्रमुख हैं.